Интернетым дыкъыщоджэ
Абджыр щIэкъутэр
ЕгъэджакIуэр и гъэсэнхэм еупщIащ:
— Щхьэгъубжэм мывэкIэ уеуэмэ, абджыр щхьэ къутэрэ?
— Мывэр хьэлъэщи, — къыпищащ зым.
— Абджыр махэщи, — щIигъуащ адрейм.
— Мывэр къару лъэщкIэ ядзати, — жиIащ ещанэм.
— Жэуап пэжыр зыми къэфщIэфакъым,- жиIащ егъэджакIуэм.- Абджыр щIэкъутэм и щхьэусыгъуэр щхьэгъубжэр зэрыхуэщIарщ. ЦIыхум и хьэл-щэнри абы ещхьщ. Фи гур зэIухауэ дунейм фытети, зы къару фIыцIи кIуапIэ хуигъуэтынукъым.
Сэлам зэхыпхъэр
ЛIыжь гуэр гъуэгум здрикIуэм къыхуэзащ хуабэр, щIыIэр, жьыбгъэр.
— Уузыншэм, — жиIэщ, зигъэщхъри, блэкIащ лIыжьыр.
Хуабэм, щIыIэм, жьыбгъэм зэхагъэкIын щIадзащ: «Дэтхэнэра сэлам зрихар?» ЛIыжьым лъэщIыхьэхэри, еупщIащ.
— Жьыбгъэращ, дауи, — щыжиIэм, хуабэр губжьащ:
— Мыдэ зэ гъэмахуэр къэгъэс, сэ уэсщIэр плъагъунщ!
— Жьы мащIэр къепщэ къудеймэ, укъыстехьэлъэнукъым, — жи, лIыжьым.
ЩIыIэм жеIэ:
— Мыдэ зэ щIымахуэр къэгъэс, къыпщыщIыр плъагъункъэ?
— Жьыбгъэр къемыпщэ къудеймэ… — дыхьэшхащ лIыжьыр.
